En aplicació del que disposa la disposició addicional catorzena de la Llei 32/2010, de 5 d'agost, s'han d'aplicar les regles següents al pagament únic de la prestació per cessament d'activitat:
Els qui siguin titulars del dret a la prestació per cessament d'activitat i tinguin pendent de rebre un període de com a mínim sis mesos, poden percebre d'una sola vegada el valor actual de l'import de la prestació, quan acreditin davant l'òrgan gestor que realitzaran una activitat professional com a treballadors autònoms o socis treballadors d'una cooperativa de treball associat o societat que tingui el caràcter de laboral.
El beneficiari que vulgui percebre la seva prestació d'una sola vegada ho pot sol·licitar a l'òrgan gestor, i ha d'adjuntar a la sol·licitud una memòria explicativa sobre el projecte d'inversió a realitzar i activitat a desenvolupar, així com tota la documentació que acrediti la viabilitat del projecte.
En el cas de persones que es vulguin incorporar com a socis a cooperatives de treball associat o societats laborals han d'aportar una certificació d'haver-hi sol·licitat l'ingrés i condicions en què aquest es produirà.
Si es tracta de cooperatives o societats laborals de nova creació han d'aportar, a més, el projecte d'estatuts de la societat.
En aquests casos l'abonament de la prestació en la modalitat de pagament únic està condicionat a la presentació de l'acord d'admissió com a soci o a la inscripció efectiva de la societat en el registre corresponent.
L'òrgan gestor, tenint en compte la viabilitat del projecte a realitzar, ha de reconèixer el dret en el termini de trenta dies comptats des de la sol·licitud del pagament únic.
Contra la decisió de l'òrgan gestor es pot reclamar en els termes de l'article 19 de la Llei 32/2010, de 5 d'agost.
La sol·licitud de l'abonament de la prestació per cessament d'activitat ha de ser en tot cas de data anterior a la data d'incorporació a la cooperativa o societat laboral, o a la de constitució de la cooperativa o societat laboral, o a la d'inici de l'activitat com a treballador autònom, considerant que aquest inici coincideix amb la data que com a tal figura en la sol·licitud d'alta del treballador a la Seguretat Social.
Una vegada percebuda la prestació pel seu valor actual el beneficiari ha d'iniciar, en el termini màxim d'un mes, l'activitat per a la realització de la qual se li hagi concedit, i s'ha de donar d'alta en el règim corresponent de la Seguretat Social o acreditar, si s'escau, que està en fase d'iniciació.
L'abonament de la prestació s'ha de fer d'una sola vegada per l'import que correspongui a les aportacions al capital, inclosa la quota d'ingrés, en el cas de les cooperatives, o al de l'adquisició d'accions o participacions del capital social en una societat laboral en el necessari per accedir a la condició de soci treballador, o a la inversió necessària per exercir l'activitat en el cas de treballadors autònoms, incloses les càrregues tributàries per a l'inici de l'activitat.
S'ha d'abonar com a pagament únic la quantia de la prestació, calculada en dies complets, de la qual cal deduir l'import relatiu a l'interès legal del diner.
En aquest cas, s'ha d'atenir a les regles següents:
Si no s'obté la prestació per l'import total, l'import restant es pot obtenir conforme al que estableix la regla 2 següent.
Així mateix, el beneficiari de la prestació pot optar per obtenir tota la prestació pendent de percebre conforme al que estableix la regla 2 següent.
L'òrgan gestor pot abonar mensualment l'import de la prestació per cessament d'activitat per subvencionar la cotització del treballador a la Seguretat Social, i en aquest cas:
a ) La quantia de la subvenció, calculada en dies complets de prestació, ha de ser fixa i ha de correspondre a l'import de l'aportació íntegra del treballador a la Seguretat Social en el moment de l'inici de l'activitat sense considerar futures modificacions.
b ) L'abonament l'ha de fer mensualment l'entitat o organisme gestor al treballador, prèvia comprovació que es manté en situació d'alta a la Seguretat Social en el mes corresponent.
La percepció de la prestació en un pagament únic és compatible amb altres ajudes que es puguin obtenir per a la promoció del treball autònom o la constitució o integració en cooperatives o societats laborals.
La no-afectació de la quantitat percebuda a la realització de l'activitat per a la qual s'hagi concedit es considera pagament indegut als efectes que preveu l'article 31 d'aquest Reial decret.
A aquests efectes, s'entén, llevat de prova en contra, que no hi ha hagut afectació quan el treballador, en el termini d'un mes, no hagi acreditat els aspectes indicats a l'apartat cinc d'aquesta disposició addicional.